Tillykke: iPhone fylder 15 år i dag

Apples iPhone er med i lille eksklusiv klub af forbrugerelektronikprodukter, der har været med til at forme en generation. Sonys Walkman er en anden. Og i dag er det præcis 15 år siden at den allerførste iPhone blev sendt ud i butikkerne. Det skete den 29. juni 2007, et halvt år efter af Steve Jobs præsenterede telefonen på scenen.

Ingen kunne vide, hvad den satte i gang, men allerede på førstedagen var der tumultiske scener foran de få Apple Stores, hvor telefonen kom på hylderne. De fleste var forudbestilt og dem, der fik fat i en telefon, blev tiljublet af køen udenfor, når de gik ud af butikken.

Denne første model kom aldrig til salg i Danmark. Først med iPhone 3G kom telefonen officielt til Danmark den 11. juli 2008. Det lykkedes dog undertegnede at få et eksemplar af den originale iPhone, importeret fra USA via min daværende kollega, Nikolaj “So Ein Ding” Sonne, der var på rejse over there. Telefonen har jeg stadig. I original indpakning.

Ærgerligt nok har jeg (ganske symptomatisk) baldret glasset på den, men den fungerer stadigt her 15 år senere.

Min 2007 iPhone virker dæleme stadig … (foto: iNPUT)

iPhone vs iPhone 13 Pro Max

Selv om den originale iPhone var skelsættende dengang, er det en særdeles blodfattig sag, set med nutidens øjne. Se bare denne sammenligning med den nuværende topmodel:

| iPhone (2007) | iPhone 13 Pro Max (2021)
Skærmstørrelse | 3,5 tommer (320 x 480 pixels) | 6,7 tommer (2.778 x 1.284 pixels)
Chipset | 412 MHz ARM 11 | Apple A15 Bionic
Lagerplads | 4, 8 eller 16 gigabyte | 128 gigabyte til 1 terabyte
Kamera | 2 megapixel | 12 MP Pro-kamerasystem med tele-, vidvinkel- og ultravidvinkelkameraer.
Batteri | 1.400 mAh Li-ion | 4.352 mAh Li-ion
Dimensioner | 115 x 61 x 11,6 mm | 160,8 x 78,1 x 7,65 mm
Vægt | 135 gram | 238 gram
Pris | Omrkring 4.000 kr. | Fra 9.755 kr.

Avisen The Wall Street Journal har I øvrigt lavet en 20 minutter dokumentar om iPhones betydning for en generation. De har taget udgangspunkt i den 15-årige Noah, der blev født den samme dag som Apple-telefonen om i butikkerne.

I dokumentaren tager Apples Greg Joswiak også bladet for munden og anklager direkte Samsung for at kopiere Apple.

Dokumentaren er de 20 minuter værd. Den kan ses her.

Tillykke: iPhone fylder 15 år i dag