Diskette solgt for en halv million

De fleste af os har nok forlængst skilt os af med de gamle disketter, vi havde liggende i skuffer og skabe. Men en amerikansk fyr gemte en enkelt af dem – og det er han sandsynligvis ovenud lykkelig for i dag. Nu var der da også en speciel grund til at gemme den; den er udstyret med Apple-grundlæggeren Steve Jobs underskrift.

Disketten – der er en systemdiskette til Apple system 6 operativsystemet fra 1988 – blev sat til salg på RR Auction i sidste uge og var vurderet til 7.500 dollars – omkring 50.000 kroner. Det var ramt pænt meget ved siden af. Efter sidste hammerslag, måtte den anonyme køber lægge voldsomme 84.115 dollars for at få disketten med sig hjem. Det er 575.000 kroner.

Nu er det naturligvis også et historisk objekt. Steve Jobs døde som bekendt den 5. oktober 2011 efter længere tids sygdom – og disketten ville ikke være mange basører værd uden hans signatur. I øvrigt var Jobs kendt for at være yderst tilbageholdende med art uddele autografer til fans.

Med til historien hører også, at Steve Jobs selv var med til at lægge disketteformatet i graven, da han i 1998 udsendte den første iMac – den første internetopkoblede computer uden diskettedrev.

Endnu en grund til ikke at være alt for grundig, når man rydder ud i minderne …

Diskette solgt for en halv million