Jony Ive forlader Apple

Apple er i dag blevet en stor personlighed fattigere. Jony Ive, der er Chief Design Officer og står bag udformningen af samtlige Apple-produkter siden ”genkomsten” i 1998, stopper for at starte sit eget uafhængige designfirma. Det melder Apple i dag i en pressemeddelelse. Den gode nyhed er, at Apple allerede har meldt sig som kunde i Ives nye biks.

Jony Ive var, sammen med afdøde Steve Jobs, det synlige makkerpar der fik Apple tilbage på ret køl efter de svære år i starten af 1990’erne. Først med den gennemsigtige iMac (1998) men især med iPod (2001) og, naturligvis, iPhone (2007).

“Jony er en enestående figur i designverdenen, og hans rolle i Apples genoplivning kan ikke overvurderes, fra 1998’s banebrydende iMac til iPhone og Apple Parks hidtil usete ambition, hvor han for nylig har lagt så meget af sin energi og omsorg” siger Tim Cook, Apples CEO og Jobs afløser, i pressemeddelelsen.

Jony Ive og Tim Cook efter lanceringen af iPhone XR i september sidste år.

Ive afløses, i hvert fald i førstre omgang, af to interne Apple-folk, nemlig Evans Hankey, vice president of Industrial Design, og Alan Dye, vice president of Human Interface Design. De vil begge rapportere til Jeff Williams, Apples chief operating officer – og ikke direkte til CEO Tim Cook, som Ive gjorde.

Jony Ive forlader Apple